## Rješenje kojim se suspendira uvrštenje svih dionica društva TLM Tvornica lakih metala d.d. Šibenik

### NN 37/2006 (3.4.2006.), Rješenje kojim se suspendira uvrštenje svih dionica društva TLM Tvornica lakih metala d.d. Šibenik

# HRVATSKA AGENCIJA ZA NADZOR FINANCIJSKIH USLUGA

**931**

Sukladno odredbama članka 15. stavka 1. točke 5., i članka 8. stavka 1. Zakona o
Hrvatskoj agenciji za nadzor financijskih usluga (»Narodne novine« 140/05), te
članka 94. stavak 2. Zakona o tržištu vrijednosnih papira (»Narodne novine« br.
84/02), Hrvatska agencija za nadzor financijskih usluga postupajući po zahtjevu
društva TLM Tvornica lakih metala d.d. Šibenik, Narodnog preporoda 12, u
predmetu suspenzije uvrštenja dionica TLM Tvornica lakih metala d.d. Šibenik
oznaka TLM-R-A na kotacijama burzi, na sjednici održanoj 24. ožujka 2006.
godine, donijela je

## RJEŠENJE

1. Suspendira se uvrštenje svih dionica društva TLM Tvornica lakih metala d.d.
Šibenik, oznake TLM-R-A, na kotacijama burzi.
2. Nalaže se Zagrebačkoj burzi d.d. Zagreb da odmah po konačnosti ovog rješenja
suspendira uvrštenje dionica navedenih u točki 1. izreke na kotaciji javnih
dioničkih društava Zagrebačke burze d.d. Zagreb.
3. Ovo rješenje objavit će se u »Narodnim novinama«.

```
Obrazloženje
```

Dana 24. ožujka 2006. godine Hrvatska agencija za nadzor financijskih usluga
(dalje: Agencija) zaprimila je zahtjev društva TLM Tvornica lakih metala d.d.
Šibenik Narodnog preporoda 12 (dalje: Društvo), kojim se traži suspenzija
uvrštenja dionica društva TLM Tvornica lakih metala d.d. Šibenik. Utvrđeno je da
su dionice Društva oznaka TLM-R-A uvrštene u kotaciju javnih dioničkih društava
Zagrebačke burze d.d. Zagreb.
Razmatrajući zahtjev Društva Agencija je pri odlučivanju vodila računa o
kretanju cijene dionica na tržištu. Uvidom u podatke o trgovanju Zagrebačke
burze d.d. Zagreb, u razdoblju od 1. prosinca 2005. godine do zaključno s 23.
ožujka 2006. godine zabilježena je značajna tendencija rasta cijene i količine
dionica. U navedenom razdoblju cijena se kretala od 76,21 kuna do najviše 190,00
kuna. Porast cijene pratio je i višestruko veći dnevni promet dionicama.
Imajući u vidu rast cijena predmetnih dionica na tržištu, Agencija utvrđuje da
fundamentalni pokazatelji iz poslovanja Društva ne opravdavaju trenutnu cijenu
dionica, ponajprije iz činjenice da je akumulirani gubitak iz poslovanja Društva
na dan 31. prosinca 2005. godine iznosio 435,2 mil. kuna što zajedno s gubitkom
tekuće godine u iznosu od 92,7 mil. kuna prelazi visinu temeljnog kapitala
Društva za 34,00 mil. kuna, da Društvo konstantno posluje s gubitkom, da
dugoročne obveze Društva iznose 622,9 mil. kuna, a kratkoročne 560,8 mil. kuna.
Slijedom tih činjenica ne proizlazi da bi uprava Društva u nadolazećem razdoblju
bila u mogućnosti bitno poboljšati financijsko stanje Društva i konsolidirati
Društvo, te je s tim u svezi Agencija ocijenila potrebnim poduzeti mjere zaštite
sudionika na tržištu i samog tržišta, pri tome ne štiteći nikoga pojedinačno
nego tržište u cjelini.
Pri odlučivanju Agencija je pored već navedenog, vodila računa i o odredbama
članka 14. Zakona o Hrvatskoj agenciji za nadzor financijskih usluga («Narodne
novine« 140/05, dalje: Zakon o Agenciji), kojima su uređena načela kojima će se
Agencija rukovoditi u ostvarivanju svojih ciljeva kako nadzora tako i regulacije
tržišta. Odredbama članka 14. stavka 1. Zakona o Agenciji uređuju se načela
transparentnosti, izgradnje povjerenja među sudionicima financijskog tržišta, i
izvješćivanja potrošača, dok je stavkom 2. članka 14. Agenciji u ovlast
stavljeno upoznavanje javnosti s ulogom i načinom funkcioniranja financijskog
sustava, uključujući razvijanje svijesti o koristima, ali i rizicima koji su
povezani s različitim vrstama ulaganja i financijskih poslova.
Rukovodeći se i tim načelima Agencija je ocijenila potrebnim suspendirati
uvrštenje dionica Društva djelujući i u smislu odredbe članka 14. stavka 2.,
Zakona o Agenciji, odnosno stvarajući preduvjete za razvijanje svijesti o
koristima i rizicima koji su povezani s ulaganjem u dionice Društva po ovakvoj
tržišnoj cijeni, koja je po ocjeni Agencije bez ekonomske osnove i nije
razborito utemeljena.
Slijedom svega navedenog, Agencija je našla opravdanim zahtjev Društva, i
suspendirala uvrštenje dionica, prvenstveno vodeći računa o kretanju cijena
dionica na tržištu, financijskom položaju Društva, rukovodeći se načelima
Agencije, na temelju svojih zakonskih ovlaštenja, a sve u cilju sprječavanja
nanošenja velike štete sudionicima na tržištu i stvaranju uvjeta za učinkovito
funkcioniranje samog tržišta.
Sukladno odredbi članka 94. stavak 2. Zakona o tržištu vrijednosnih papira
(»Narodne novine« br. 84/02), Agencija je ovlaštena donijeti rješenje o
suspenziji ili ukidanju uvrštenja vrijednosnog papira na kotacijama burze, ako
ocijeni da je to neophodno radi osiguravanja rada tržišta ili zaštite ulagatelja.
Temeljem navedenog ovlaštenja, Agencija je riješila kao u točki 1. izreke ovog
rješenja, te naložila Zagrebačkoj burzi d.d. suspendirati uvrštenje predmetnih
dionica iz kotacije javnih dioničkih društava, odmah po konačnosti ovog
rješenja.
Temeljem odredbe članka 8. stavka 3. Zakona o Agenciji, ovo rješenje objavljuje
se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti
upravni spor podnošenjem tužbe Upravnom sudu Republike Hrvatske u roku od 30
dana od dana primitka ovog rješenja.

Klasa: UP/I-450-08/06-21/01
Urbroj: 326-103/06-03
Zagreb, 24. ožujka 2006.

Predsjednik Uprave
**Ante Samodol**, v. r.

Ostalo, NN 37/2006-931
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)